EV-Box, liderul european al producției de stații de alimentare a mașinilor electrice, cu peste 50.000 de stații instalate în circa 30 de țări și 980 de orașe, a intrat și pe piața românească, prin intermediul firmei bucureștene Volt, care a preluat distribuția pentru România a produselor EV-Box. În martie 2017, EV-Box a fost cumpărată de compania franceză Engie, prezentă la rândul său pe piața de furnizare de energie electrică și gaze din România.

Înființată în 2010, în Olanda, compania EV-Box a devenit curând unicul furnizor de infrastructură de încărcare publică în orașe precum Amsterdam, Rotterdam și Monaco.

EV-Box s-a implicat și în crearea și inovarea tehnologiilor de încărcare inteligentă și de roaming a infrastructurii de încărcare, alături de partenerii din industrie.

Compania a fost cumpărată în martie 2017 de grupul internațional Engie.

Piața de mașini electrice din Romania este în continuă creștere. În perioada mai - decembrie 2017, au fost aprobate finanțările, prin programul Rabla Plus, pentru achiziția a 689 de mașini electrice și plug in hybrid. Dacă toate aceste mașini ar fi livrate până la finalul anului, atunci numărul de mașini comercializate care sunt încărcate la priză va fi de 4 ori mai mare (412%) în 2017 față de anul precedent, când au fost vândute doar 167 de unitați.